Omnibus presentes litteras inspecturis, Guillelmus, miseratione divina, Autissiod. episcopus, salutem in Domino. Noveritis quod in nostra presentia constitutus Johannes, rector ecclesie de Palliaco, recognovit et asseruit venerabilem virum defunctum Michaelem quondam archidiaconum in nostra ecclesia Autiss., donasse ecclesie de Palliaco quamdam suam vineam quam a defuncto Bataille idem archidiaconus emerat, ut dicitur, sitam apud Palliacum inter cimiterium dicti loci et hortum ecclesie predicte; ita tamen quod pro vinea predicta idem curatus et ejus successores qui pro tempore fuerint, nomine ecclesie predicte, ad festum Omnium Sanctorum viginti solid. Turonenses venerabilibus viris dilectis filiis decano et capitulo Autissiodorensi, solvere teneantur in augmentationem distributionis ad horas cothidianas in Autissiodorensi ecclesia faciende. Unde cum hec, secundum quod a fide dignis intelliximus et nobis idem Johannes exposuit, et bona fide asseruit, non modicum sit commodum et utilitas ecclesie de Palliaco predicte, supplicavit nobis humiliter et devote quod nos ad dictos viginti solidos, prout dictum est, persolvendos, eumdem Johannem et curatos ipsius ecclesie qui pro tempore fuerint, obligaremus et manere vellemus in perpetuum obligatos. Cujus supplicationi annuentes, ad dictos viginti solidos predicto termino, dictis decano et capitulo pro predicta vinea persolvendos, ipsum curatum et ejus successores qui pro tempore dicti curati ecclesie fuerint, in perpetuum obligamus. In cujus rei testimonium sigillum nostrum presentibus duximus apponendum. Datum anno Domini M CC LXXX mense Julio.